Երկու Աշխարհամարտերու միջեւ տակնուվրայ եղած համաշխարհային քաղաքականութեան պայմաններուն տակ իրենց ապրած երկիրներու խիստ անթափանց սահմաններուն մէջ ճնշուածները եօթերորդ արուեստի շնորհիւ պուտ մը հայկականութիւն պիտի վայելէին։ Այդ տարիներուն հօրս ընտանիքը կը բնակէր Ռումէլիհիսար, իսկ մօրս ընտանիքը Սամաթիա։ Անոնց կողքին թոփգաբուցիներ, ետիգուլէցիներ, վլանկացիներ, կետիքփաշացի կամ գումգաբուցիներ, Վոսփորի երկու ափերուն շարուած համեստ գիւղերուն մէջ բնակող բազմաթիւ հայութիւն կը փութային Փէրայի սինամանէրը հայկական ֆիլմերը տեսնելու համար։ Շարժանկարը Ի. դարու վայելքն էր։